Na temelju članka 49. st. 1. Statuta Općine Fužine („Službene novine“ Općine Fužine br. 07/18 i 01/20), podnosim Općinskom vijeću slijedeće

**IZVJEŠĆE O RADU ZA PERIOD**

**OD 01.01.2020. DO 30.06.2020. GODINE**

U prvom dijelu godine, odnosno u periodu izvješćivanja Općinskog vijeća za vrijeme od 01.01.2020. do 30.06.2020. godine, kao što je svima poznato, prije svega suočili smo se sa velikom novom krizom uzrokovanom COVIDOM-19. Mjere koje su poduzimane od strane Općine Fužine bile su usmjerene na oslobađanja od plaćanja komunalne naknade i zakupnina za one koji su bili najugroženiji i pogođeniji navedenom pandemijom. Isto je rađeno sukladno Odlukama ovoga Općinskog vijeća.

No unatoč navedenoj pandemiji, koja nas je sve skupa pogodila, Općina Fužine izvršavala je sve svoje poslove u zadanim rokovima te nastavila sa radom na ranije započetim projektima i jedan dio radova i okončala.

Kao što je bilo i navedeno u izvješću za drugi dio 2019. godine, otpočeli su radovi na uređenju odnosno izgradnji ceste Kraljev jarak. Najveći dio poslova je završen u navedenom periodu, a sam završetak je predmet izvješćivanja za drugi dio 2020. godine i u fazi je tehničkog pregleda.

Drugi veliki projekt odnosi se na izgradnju poučne staze oko jezera Lepenice gdje je sva dokumentacija pripremljena za I i II fazu izgradnje. Za I fazu problem i nadalje predstavljaju uvjeti natječaja gdje se traži, između ostalog, ugovor sa svim vlasnicima zemlje preko kojih staza prolazi. Hrvatske šume su pokrenule postupak i donijele Odluku te pretpostavljam da će isto rezultirati i Ugovorom o korištenju, dok po pitanju čestice RH i HEP-a, nakon već poslanih 13 požurnica, još uvijek nemamo nikakav potpisani ugovor već samo načelnu suglasnost. I dalje se po navedenom pitanju gotovo jednom tjedno pokušava navedeni problem i riješiti te se nadam da zbog istoga projekat neće propasti.

Vrijednost navedenog projekta I faze iznosi 972.457,33 kune s PDV-om i cjelokupan iznos je i odobren.

II faza istog projekta biti će predmet izvješćivanja za drugo polugodište iako je projekt pripreman u I polugodištu i spreman za prijavu.

Prijavljen je na natječaj pri LAG-u projekt Rekonstrukcije krova na Društvenom domu Fužine, čije je rješavanje u tijeku a visina vrijednosti projekta iznosi 676.195,60 kn bez PDV-a (845.244,50 kn sa PDV-om)

Nadalje, prema Ministarstvu regionalnog razvoja prijavljen je projekat uređenja javne površine i parkirališta „Čoka“ koja vrijednost iznosi 523.670,85 kuna, a odobreno je 100.000,00 kuna. Zbog navedenog, išlo se samo u dio realizacije cjelokupnog projekta ukupne visine cca 162.000 kuna (62.000 kn općinskih sredstava).

U suradnji s Dječjim vrtićem prijavljen je i realiziran projekat vrijednosti 155.000 kuna pri Ministarstvu demografije za redovno financiranje rada. Projekat je prijavljen prošle godine, a ove godine su dobivena i raspoređena sredstva vrtiću.

U izvještajnom razdoblju, stavljen je u funkciju i turistički brod Sv. Antona čiji su ukupni radovi popravka i stavljanja u funkciju iznosi 372.000 kuna, a od tog iznosa troška 200.000 kuna dobiveno je kroz pomoć Primorsko-goranske županije.

Također, od projekata realiziran je i pojekt pri PGŽ Fond za Gorski kotar gdje je prijavljeno uređenje fasade na upravnoj zgradi Poslovne zone Lič. Radovi su pri kraju. Ukupna vrijednost projekta iznosi 180.939,80 kuna, a odobreno je 166.666,00 kuna.

I nadalje, prioritet je Zaobilaznica Bajer – Donje Selo, gdje je izrađen idjeni projekat i zatraženo izdavanje lokacijske dozvole, izvršen je geodetski snimak te se očekuje u slijedećem izvještajnom razdoblju dobivanje i građevinske dozvole za taj, za Općinu i naselje Fužine, vrlo bitan projekat.

Od ostalih važnijih elemenata funkcioniranja općine, moram istaknuti da je Dječji vrtić Snježna Pahulja više nego opravdao svoje postojanje. Primjedbi na objekat nije bilo, a sitniji nedostaci u izvedenim radovima promptno su sukladno garantnim rokovima i otklanjani. Sredstva još nisu isplaćena te se nadam da će i to uskoro biti jer će se na taj naćin smanjiti kreditno opterećenje Općine.

Po pitanju prostorno-planske dokumentacije, u veljači ove godine donijeli smo VII Izmjene i dopune Prostornog plana Općine Fužine, a temeljem ukazanih zahtjeva i potreba, pokrenut je i postupak Izrade Urbanističkog plana uređenja Poslovne zone Vrata 1 (K11) (UPU 2). Planirano je pokrenuti i postupak izmjene Urbanistčkog plana uređenja Fužina i UPu V Ždrelu, koji postupak je pokrenut radi dobivanja očitovanja da nije potrebna izrada procjene utjecaja na okoliš.

Od ostalih bitnijih projekata u navedenom razdoblju, radi se na izradi Idjenog rješenja uređenja centra Fužine, koje kada bude bilo gotovo, će se staviti na javnu raspravu, zatim Idejno rješenje uređenja groblja Fužine, odnosno izdrade I faze uređenja groblja te niz manjih komunalnih radova i projektića .

Od vrlo bitnih stvari bitno je napomenuti da je u proteklom periodu, zajedno sa drugim gradovima i općinama Gorskog kotara pokrenut projekat osnivanja Turističke zajednice Gorskog kotar. U tom pravcu, zajedno s ostalim kolegama održan je niz sastanaka i razgovora te je još uvijek u fazi konačna realizacija.

Kao posljedica navedenog, a i zbog COVID-a -19, došlo je do drugačije organizacije rada Turističke zajednice, osobito Turističkog ureda. Potonji je stavljen u mirovanje, a svim zaposlenicima istog Odjela otkazani su ugovori o radu.

To je tražilo i preusmjerenje KTD-a gdje je došlo do ustrojavanja jednog radnog mjesta turističkog radnika te preuzimanje većeg dijela posla Turističke zajednice i projekata.

Na kraju ovog Izvješća, što svi svakodnevno i vidite, napokon je realiziran projekt tzv Švicarci te su radovi otpočeli na više lokacija. Radovi za sada idu predviđenom dinamikom te se svakodnevno koordinira rad na istome sa delničkim Komunalcem.

Projekat ide prema planu, međutim, pitanje financiranja Općinskog udjela u istome je još uvijek pitanje koje se pokušava riješiti na najvišim razinama kako se ne bi opteretio općinski proračun.

Po pitanju prihoda odnosno punjenja proračuna, unatoč krizi uzrokovanoj pandemijom, porezni prihodi nisu bitno smanjeni izuzev poreza na promet nekretnina.

Ostali prihodi također su nešto manji, ali stvarna realizacija će biti vidljiva tek po isteku 3 kvartala (energetska, šumska, rudarska renta).

I na kraju ovog izvješća, ostaje mi i dalje iskazati zahvalnost svim onim vijećnicima koji su aktivno sudjelovali u radu vijeća te se nadam i nadalje dobroj suradnji na korisst cijeloj Općini Fužine.

KLASA: 022-05/20-07/01

URBROJ: 2112/03-02-20-01

Fužine, 14. rujna 2020. godine

 Općinski načelnik

 David Bregovac

Dostaviti:

* predsjedniku Općinskog vijeća
* pismohrana.